**JOKAMIEHENOIKEUDET JA VELVOLLISUUDET**

**Jokamiehenoikeuksilla tarkoitetaan jokaisen oikeutta käyttää luontoa siitä riippumatta, kuka omistaa alueen tai on sen haltija.**

**Luonnon käyttämiseen jokamiehenoikeuksien sallimissa rajoissa ei siis tarvita maanomistajan lupaa eikä oikeuksien käyttämisestä tarvitse maksaa mitään.**

**Luonnonsuojelualueilla eivät kuitenkaan jokamiehenoikeudet ole sellaisenaan voimassa.**

* **Jokamiehenoikeudella saat**
* Liikkua jalan, hiihtäen ja pyöräillen luonnossa, kuten metsissä, luonnonniityillä ja vesistöissä
* ratsastaa
* oleskella ja yöpyä tilapäisesti alueilla, joilla liikkuminenkin on sallittua
* poimia luonnonmarjoja, sieniä ja rauhoittamattomia kasveja
* onkia ja pilkkiä
* veneillä, uida ja kulkea jäällä.
* **Jokamiehenoikeudella et saa**
* Haitata maanomistajan maankäyttöä
* kulkea pihamailla, istutuksilla tai viljelyksessä olevilla pelloilla
* kaataa tai vahingoittaa kasvavia puita
* ottaa kuivunutta tai kaatunutta puuta
* ottaa sammalta tai jäkälää
* tehdä avotulta toisen maalle
* häiritä kotirauhaa esimerkiksi leiriytymällä liian lähellä asumuksia tai meluamalla
* roskata ympäristöä
* ajaa moottoriajoneuvolla maastossa
* häiritä tai vahingoittaa lintujen pesiä ja poikasia
* häiritä eläimiä
* kalastaa ja metsästää ilman asianomaisia lupia
* päästää koiraa yleiselle uimarannalle, lasten leikkipaikaksi varatulle alueelle, kunnostetulle ladulle tai urheilukentälle
* pitää koiraa kytkemättömänä taajama-alueella, kuntopolulla tai toisen alueella
* pitää koiraa kytkemättömänä 1.3. - 19.8. välisenä aikana edes omalla alueella.

**N.B. Luonnonsuojelualueilla sovelletaan erilaisia määräyksiä**